Szám: 1-12/2019.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. október 30-i alakuló ülésére**

**Tárgy:** Az alpolgármester megválasztása

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése akként rendelkezik, hogy a képviselő-testület *az alakuló vagy azt követő ülésen* a polgármester előterjesztése alapján megválasztja - egyebek mellett - az alpolgármestert, illetve dönt az alpolgármester tiszteletdíjáról.

A Mötv. 74. § (1) bekezdése alapján a polgármester helyettesítésére, munkájának segítésére a képviselő-testület a polgármester javaslatára, titkos szavazással, minősített többséggel egy alpolgármestert választ, illetve több alpolgármestert választhat. A Mötv. hivatkozott jogszabályhelye rendelkezik arról, hogy legalább egy alpolgármestert a képviselő-testület a saját tagjai közül választ meg. Az alpolgármester – a Mötv. 74. § (2) bekezdése értelmében – a polgármester irányításával látja el feladatait.

A képviselő-testület hatáskörébe utal választás esetén, így az alpolgármester megválasztása esetén is minősített többségű döntéshozatal szükséges. A Mötv. 47. § (2) bekezdése alapján a minősített többségű döntés meghozatalához az önkormányzati képviselők több, mint felének igen szavazata szükséges.

A fentiek alapján az alpolgármester megválasztására kizárólag titkos szavazás útján kerülhet sor. A választás lebonyolítására vonatkozó szabályokat Zalaszentgrót Város Önkormányzat Képviselő-testületének Szervezeti és Működési Szabályzatról szóló 25/2014. (XI. 28.) számú rendeletének 21. § (5) bekezdése tartalmazza.

A titkos szavazás módja a következő:

* a jegyző a képviselő nevét nem tartalmazó, kizárólag a döntési javaslatot magában foglaló szavazólapot oszt ki a képviselő-testület tagjai számára;
* a szavazólapon valamennyi képviselő szavaz, majd a jegyző – a szavazólapok felolvasásával – ismerteti a választás eredményét.

A Mötv. 46. § (1) bekezdése alapján a képviselő-testület ülése nyilvános, ugyanakkor bizonyos, a jogszabályban meghatározott esetekben zárt ülést kell tartani, így különösen a Mötv. 46. § (2) bekezdés b) pontja esetében, amely akként rendelkezik, hogy a képviselő-testület zárt ülést tart – az érintett kérésére – *választás, kinevezés, felmentés, vezetői megbízás adása, annak visszavonása, fegyelmi eljárás megindítása és állásfoglalást igénylő személyi ügy tárgyalásakor*. Ezen szabály figyelembevételével az alpolgármester megválasztásakor abban az esetben szükséges zárt ülést tartani, amennyiben azt az érintett kéri.

Az alpolgármester választás során kiemelkedő jelentősége van a személyes érintettség jogi szabályozásának is, amely a Mötv. 49. § (1) és (1a) bekezdésében került rögzítésre az alábbiak szerint:

„A képviselő-testület döntéshozatalából kizárható az, akit vagy akinek a közeli hozzátartozóját az ügy személyesen érinti. Az önkormányzati képviselő köteles bejelenteni a személyes érintettséget. A kizárásról az érintett önkormányzati képviselő kezdeményezésére vagy bármely önkormányzati képviselő javaslatára a képviselő-testület dönt. A kizárt önkormányzati képviselőt a határozatképesség szempontjából jelenlevőnek kell tekinteni.

Az (1) bekezdésben foglaltakat nem kell alkalmazni, ha a képviselő-testület döntéshozatala saját tagjának választására, kinevezésére, megbízására vagy delegálására irányul.”

Mindezek alapján a polgármester által alpolgármesternek jelölt települési képviselő a személyét érintő alpolgármester választásban részt vehet.

Az alpolgármester személyére vonatkozó javaslatomat az alábbi indokokra tekintettel teszem meg:

- Javaslatom megtételénél elsődleges szempontként vettem figyelembe a választói akarat megtestesülését, vagyis a legtöbb szavazatot szerzett képviselőt kellő alappal tarthatom azon személynek, akit Zalaszentgrót polgárai alpolgármesterként is szívesen elfogadnak.

- További meghatározó indok volt javaslatom kialakításánál, hogy az érintett személy az elmúlt ciklusban szerteágazó ismereteket és – részönkormányzat vezetőként, valamint bizottsági elnökként – rendkívül aktív gyakorlatot szerzett az önkormányzati működés területein.

A fentiekben részletezett indokok alapján Vári Mária települési önkormányzati képviselő asszony alpolgármesterré történő megválasztását javasolom, aki a javaslattételt elfogadta. Vári Mária az alpolgármesteri tisztséget társadalmi megbízatásban kívánja ellátni, és akként nyilatkozott, hogy nem kéri a személyét érintően tartandó alpolgármester választás tekintetében zárt ülés megtartását.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 74. § (1) bekezdése alapján a polgármester helyettesítésére, munkájának segítésére alpolgármesternek Vári Mária települési önkormányzati képviselőt választja meg, aki az alpolgármesteri tisztséget társadalmi megbízatásban látja el.

A Képviselő-testület felhatalmazza a polgármestert és a jegyzőt a szükséges intézkedések megtételére.

Határidő: azonnal

Felelős: Baracskai József polgármester

Dr. Simon Beáta jegyző

**Zalaszentgrót**, 2019. október 21.

**Baracskai József**

polgármester

A határozati javaslat a törvényességi követelményeknek megfelel.

**Dr. Simon Beáta**

jegyző